
Η ΑΠΕΡΓΙΑ ΔΕΝ ΔΙΩΚΕΤΑΙ! ΝΙΚΑ!

Να σταματήσουν τώρα όλες οι πειθαρχικές διώξεις!

Μετά από τις νίκες που μετρήσαμε για τις μονιμοποιήσεις των εκπαιδευτικών, χωρίς αξιολόγηση σε Αττική, Κρήτη, Χίο, Χανιά, Σάμο μετρήσαμε άλλη μία νίκη του εκπαιδευτικού κινήματος:

Χαιρετίζουμε τις απαλλακτικές αποφάσεις των Πρωτοβάθμιων Πειθαρχικών Συμβουλίων για την αξιολόγηση για τους/τις διωκόμενους/ες συναδέλφους-ισσες  σε Ανατ. Μακεδονία, Θράκη αλλά και στη Πελοπόννησο. Το Πειθαρχικό Συμβούλιο Κομοτηνής με μια ιστορική απόφαση απάλλαξε ομόφωνα και τις/τους 53 διωκόμενες/ους συναδέλφισσες/ους. Αφορά συναδέλφισσες/ους που είχαν παραπεμφτεί επειδή συμμετείχαν στην απεργία – αποχή από την ατομική αξιολόγηση, όχι μόνο νεοδιόριστες/ους αλλά και παλαιότερων ετών.

Σημαντική νίκη! Όλοι, όλες αθώοι!
Δύο χρόνια μετά, με την πίεση και επιμονή του ανυποχώρητου αγώνα των εκπαιδευτικών, η Απεργία-Αποχή της ΔΟΕ είναι σε ισχύ και κανείς δεν μπορεί να το αμφισβητήσει αυτό, ούτε και το πιο πρόθυμο κομμάτι της εκπαιδευτικής κοινότητας, που βρίσκεται στα γραφεία των συμβούλων και των διευθύνσεων.

Η απόφαση απαλλάσσει από κάθε κατηγορία και ποινή, παρά το γεγονός πως η αρχική εισήγηση (δηλαδή από την εκάστοτε διευθύντρια εκπαίδευσης που συμμετέχει στο πειθαρχικό) προτείνει την ενοχή και την επιβολή ποινής στέρησης μισθού ενώ αμφισβητεί τη νομιμότητα της απεργίας. Τα μέλη του πειθαρχικού συμβουλίου ψήφισαν ομόφωνα της αθώωση των εκπαιδευτικών, και ακόμα και η διευθύντρια που έκανε την αρχική εισήγηση για ποινές, και θέλησε μόνη της να κρίνει ότι η απεργία δεν είναι νόμιμη, στο τέλος ΔΕΝ ψήφισε την εισήγησή της!

Μέχρι στιγμής η απόφαση είναι πολιτική και ενιαία χωρίς διαφοροποίηση ούτε ως προς το εάν είχαν αξιολογηθεί ή όχι οι διωκόμενοι/ες ούτε ως προς το πόσα μονομερή είχαν, ούτε προς το ποια ακριβώς ήταν η διατύπωση της κατηγορίας.

Η απόφαση του πειθαρχικού συμβουλίου είναι σαφώς νίκη του εκπαιδευτικού κινήματος, του ανυποχώρητου αγώνα και στήριξης των συλλογικών αποφάσεων του κλάδου και του Συλλόγου μας, της αταλάντευτης αλληλεγγύης σε κάθε απεργό ενάντια στον εκφοβισμό και την αυθαιρεσία.

Στην απόφαση αναφέρεται χαρακτηριστικά:  «….η μη συμμετοχή της στις διαδικασίες της αξιολόγησης έλαβε χώρα υπό την εύλογη πεποίθηση ότι η ίδια/ος ασκούσε συνταγματικά κατοχυρωμένο δικαίωμα. Οι εκπαιδευτικοί….δεν μπορούν να αξιολογήσουν αυτοτελώς τη νομιμότητα μιας απεργίας που έχει κηρυχθεί από τις ανώτατες συνδικαλιστικές ενώσεις του κλάδου τους ούτε να προτρέξουν της κρίσης των αρμόδιων δικαστηρίων”

Επίσης μέσα στην τελική απόφαση δεν αναγράφεται πουθενά ότι η απεργία είναι παράνομη γιατί πολύ απλά δεν μπορεί να γραφτεί, καθώς η απεργία δεν έχει προσβληθεί στα δικαστήρια! Κανείς δεν μπορεί να αμφισβητήσει τη νομιμότητά της!

Δηλαδή η απόφαση επιβεβαιώνει ότι :

· Η απεργία είναι συνταγματικά κατοχυρωμένο δικαίωμα,
· Καλύπτονται οι απεργοί. 
· Κάθε απεργία κρίνεται αυτοτελώς από τα δικαστήρια
Η απεργία δεν τιμωρείται! Νικά!
Χαιρετίζουμε και την απόφαση του Διοικητικού Εφετείου Αθηνών, που ακυρώνει τις καθαιρέσεις από τη Διευθύντρια Εκπαίδευσης Α΄ Αθήνας προϊσταμένων νηπιαγωγείων, οι οποίες συμμετείχαν στην απεργία-αποχή από την αξιολόγηση και γι’ αυτό δεν αξιολόγησαν ούτε αξιολογήθηκαν. Αποτελεί μια ακόμη μεγάλη και σημαντική νίκη απέναντι στην κυβερνητική επιχείρηση ποινικοποίησης της απεργίας. Προστίθεται στις απαλλακτικές αποφάσεις των πειθαρχικών συμβουλίων και επιβεβαιώνει ότι η άθλια πολιτική του εκφοβισμού και της καταστολής δεν είναι ανίκητη.
Απέναντι στις Κασσάνδρες που προσπαθούν αν υπονομεύσουν τον αγώνα ΑΠΑΝΤΑΜΕ: Δεν έχουμε υποπέσει σε καμία πλάνη! Οι εκπαιδευτικοί, ξέρουμε τι κάνουμε εδώ και 40 χρόνια! Δίνουμε τον αγώνα ύπαρξης του δημόσιου σχολείου! Ενάντια στην αξιολόγηση και την εμπορευματοποίηση και ιδιωτικοποίηση του! Υπερασπιζόμαστε τα μορφωτικά δικαιώματα των παιδιών.

· Δυναμώνουμε τον αγώνα μας, μαζικοποιούμε με τη συμμετοχή μας. Με το ξεκίνημα της σχολικής χρονιάς υπογράφουμε ΑΑ!
· Δίνουμε δυναμικά το παρόν στις Γενικές Συνελεύσεις που αποφάσισε το συνέδριο της ΔΟΕ, για να ξεκινήσουμε τη νέα σχολική χρονιά αποφασιστικά και απεργιακά τις διεκδικήσεις μας για αξιοπρεπή μισθό, εργασιακά δικαιώματα και για το δημόσιο σχολείο ενάντια στην αξιολόγηση και την εμπορευματοποίηση και ιδιωτικοποίηση του σχολείου της αγοράς μέχρι τη νίκη.

Καλούμε τους ΣΕΠΕ και το ΔΣ ΔΟΕ να παλέψουν για απαλλαγή κάθε διωκόμενου εκπαιδευτικού, να στηρίξουν των αγώνα των νεοδιόριστων σε όλη τη χώρα, για μονιμοποίηση στη διετία χωρίς αξιολόγηση και να στηρίξουν τον αγώνα ενάντια στην αξιολόγηση! ΤΩΡΑ. Ήρθε η ώρα ο φόβος να αλλάξει στρατόπεδο!!
Είμαστε περήφανοι/ες για ΟΛΟΥΣ/ΟΛΕΣ τους/τις συναδέλφους/ισσες που συνέβαλαν με κάθε τρόπο και για όσο διάστημα μπόρεσαν, σ’ αυτό το κίνημα αντίστασης στην αξιολογική λαίλαπα και προάσπισης του Δημόσιου Σχολείου και των εκπαιδευτικών του.

 Η αξιολόγηση δε θα περάσει!
